CELEX: 32022D0178
Language: sk
Date: 2022-02-08 00:00:00
Title: Rozhodnutie Rady (EÚ) 2022/178 z 8. februára 2022, ktorým sa v mene zástupcov vlád členských štátov zasadajúcich v Rade zrušuje rozhodnutie (EÚ) 2016/394

10.2.2022   
               
               
                  SK
               
               
                  Úradný vestník Európskej únie
               
               
                  L 29/8
               
            
         ROZHODNUTIE RADY (EÚ) 2022/178
         z 8. februára 2022,
         ktorým sa v mene zástupcov vlád členských štátov zasadajúcich v Rade zrušuje rozhodnutie (EÚ) 2016/394
         RADA EURÓPSKEJ ÚNIE,
         so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), v znení neskorších zmien, a najmä na jej článok 96 ods. 2 písm. a) štvrtý pododsek,
         so zreteľom na vnútornú dohodu medzi zástupcami vlád členských štátov zasadajúcimi v Rade o opatreniach, ktoré sa majú prijať, a o postupoch, ktoré sa majú dodržiavať pri vykonávaní dohody o partnerstve AKT – ES (2), a najmä na jej článok 3 a prílohu,
         so zreteľom na návrh Európskej komisie,
         keďže:
         
                     (1)
                  
                  
                     Konzultácie s Burundskou republikou podľa článku 96 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000, v znení neskorších zmien, boli ukončené rozhodnutím Rady (EÚ) 2016/394 (3). Na základe návrhu Komisie po dohode s vysokým predstaviteľom Únie pre zahraničné veci a bezpečnostnú politiku (ďalej len „vysoký predstaviteľ“) boli prijaté primerané opatrenia uvedené v prílohe k uvedenému rozhodnutiu.
                  
               
                     (2)
                  
                  
                     Všeobecné voľby v máji 2020 umožnili pokojný politický proces, ktorým sa otvoril nový priestor nádeje pre obyvateľstvo Burundi a príležitosti pre Burundi a jeho vzťahy s partnermi.
                  
               
                     (3)
                  
                  
                     Únia odvtedy uznala pozitívny vývoj dosiahnutý burundskou vládou, pokiaľ ide o ľudské práva, dobrú správu vecí verejných a právny štát, ako aj záväzky na ďalšie zlepšenie v uvedených oblastiach prijaté v jej pláne realizácie („feuille de route“).
                  
               
                     (4)
                  
                  
                     Vznikla vláda odhodlaná uskutočniť reformy potrebné na rozvoj a stabilitu krajiny a dosiahol sa pokrok pri plnení záväzkov stanovených v rozhodnutí (EÚ) 2016/394.
                  
               
                     (5)
                  
                  
                     V súlade s posúdením Komisie a po dohode s vysokým predstaviteľom už pominuli dôvody prijatia rozhodnutia (EÚ) 2016/394, ako sú stanovené v uvedenom rozhodnutí. Uvedené rozhodnutie by sa preto malo v mene zástupcov vlád členských štátov zasadajúcich v Rade zrušiť vo veciach, ktoré patria do právomoci členských štátov.
                  
               
                     (6)
                  
                  
                     Výzvy v oblasti ľudských práv, dobrej správy vecí verejných a právneho štátu pretrvávajú a je potrebné, aby burundské orgány dosiahli ďalší pokrok, a to aj vykonávaním plánu realizácie, v rámci prebiehajúceho politického dialógu medzi EÚ a Burundi.
                  
               
                     (7)
                  
                  
                     Burundi je naďalej nestabilné a burundské orgány potrebujú na vykonávanie programu reforiem a rozvojového programu krajiny podporu medzinárodných partnerov.
                  
               
                     (8)
                  
                  
                     Únia a členské štáty by mali spolu s ďalšími medzinárodnými partnermi podporovať prebiehajúce úsilie burundských orgánov o stabilizáciu a konsolidáciu demokratických inštitúcií, presadzovanie ľudských práv, dobrej správy vecí verejných a právneho štátu a plnenie záväzkov prijatých v jej pláne realizácie na ďalšie zlepšenie v uvedených oblastiach,
                  
               PRIJALA TOTO ROZHODNUTIE:
         
            Článok 1
            Rozhodnutie (EÚ) 2016/394 sa v mene zástupcov vlád členských štátov zasadajúcich v Rade zrušuje vo veciach, ktoré patria do právomoci členských štátov.
         
         
            Článok 2
            Komisia v mene zástupcov vlád členských štátov zasadajúcich v Rade oznámi Burundi zrušenie rozhodnutia (EÚ) 2016/394.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 8. februára 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Ú. v. ES L 317, 15.12.2000, s. 3.
         
            (2)  Ú. v. ES L 317, 15.12.2000, s. 376.
         
            (3)  Rozhodnutie Rady (EÚ) 2016/394 zo 14. marca 2016 o ukončení konzultačného postupu s Burundskou republikou podľa článku 96 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (Ú. v. EÚ L 73, 18.3.2016, s. 90).